b'\n_START_ARTICLE_\nThor og f\xc3\xa6rgemanden\n_START_PARAGRAPH_\nH\xc3\xa1rbar\xc3\xb0slj\xc3\xb3\xc3\xb0 eller Kvadet om Gr\xc3\xa5sk\xc3\xa6g findes i den \xc3\xa6ldre Edda._NEWLINE_Thor kommer p\xc3\xa5 sin vandring til et vandl\xc3\xb8b hvor en temmelig fr\xc3\xa6k f\xc3\xa6rgekarl \xe2\x80\x93 Gr\xc3\xa5sk\xc3\xa6g alias Odin i forkl\xc3\xa6dning \xe2\x80\x93 n\xc3\xa6gter at f\xc3\xa6rge ham over. Det udvikler sig til en prale- og spottedialog, hvor Thor praler af de j\xc3\xa6tter han har dr\xc3\xa6bt (Rungner, Tjasse m.fl.), mens f\xc3\xa6rgekarlen tirrer ham ved bl.a. at drage hans erotiske form\xc3\xa5en i tvivl og fort\xc3\xa6lle ham at hans kone Sif er ham utro._NEWLINE_Som altid n\xc3\xa5r Thor skal drilles, bliver historien om hans ophold i tommelfingeren p\xc3\xa5 Skrymers handske trukket frem: d\xc3\xa9r sad Thor og turde hverken nyse eller fise af frygt for at Fjalar skulle h\xc3\xb8re ham. Hvem skulle have troet det om Thor?'